SKRIFTLIG FORESPØRGSEL E-1396/99

af Hedwig Keppelhoff-Wiechert (PPE-DE) til Kommissionen

(1. september 1999)

Om: Modsætninger i forbindelse med ydelse af støtte

Der er en stor forskel mellem de økonomisk stærkeste områder i Den Europæiske Union og de struktursvageste områder. Målet med Fællesskabets strukturpolitik er at fjerne denne forskel. Med henblik herpå har Kommissionen fastlagt seks hovedopgaver inden for strukturpolitikken og defineret dem som såkaldte mål.

1. Kender Kommissionen til modsætninger som følge af støtten til disse mål, når f.eks. en virksomhed flytter sit hjemsted fra et område, der ikke er struktursvagt, til et støtteområde, for at opnå EU-støtte på det nye hjemsted, mens flytningen forårsager tab af hundredvis af arbejdspladser på det gamle hjemsted og dermed også svækker den pågældende bys økonomi?

2. Hvad har Kommissionen til hensigt at gøre med henblik på at eliminere dette paradoks, nemlig at der på den ene side skabes arbejdspladser, mens der på den anden side går arbejdspladser til?

Svar afgivet på Kommissionens vegne af Michel Barnier

(11. oktober 1999)

1. EU-virksomheders ret til at vælge det geografiske hjemsted, som passer til deres særlige behov, er sikret ved etableringsretten, der er indskrevet i EF-traktaten. Enhver beslutning om at flytte en eksisterende virksomhed er en kompleks opgave, der påvirkes af mange faktorer, f. eks. generelle strategier for omstrukturering, specialisering eller koncentration af en given virksomheds aktiviteter for derigennem at opnå en øget effektivitet.

EU har imidlertid en særlig interesse i det tilfælde, hvor en virksomhed, som modtager støtte i form af offentlige midler på det aktuelle eller kommende hjemsted, flytter sine aktiviteter. Ved undersøgelsen af de enkelte tilfælde skal Kommissionen tage hensyn til alle omstændigheder med bevidstheden om, at der blandt de forskellige muligheder, virksomheden står over for, indgår en etablering uden for EU eller en fuldstændig afvikling af aktiviteterne.

2. Det indre markeds succes afhænger i stor udstrækning af EU's konkurrenceregler, navnlig reglerne om statsstøtte, som har til formål at hindre fordrejninger og understøtte en loyal konkurrence. Kommissionen har tilføjet særlige bestemmelser i de nyligt vedtagne regler om statsstøtte og strukturfondene for at behandle de mulige problemer i forbindelse med virksomhedsflytninger. I Kommissionens retningslinjer for statsstøtte reduceres navnlig de maksimale støttesatser til investeringer i de officielt udpegede støtteregioner. De nye satser skal gøre det muligt for ugunstigt stillede regioner at tiltrække nye, mobile investeringer gennem tilskyndelser, samtidig med at disse reduktioner burde mindske risikoen for, at regionerne overbyder hinanden. Endvidere er der både i retningslinjerne og strukturfondsforordningen (Rådets forordning (EF) 1260/1999 af 21. juni 1999 om vedtagelse af generelle bestemmelser for strukturfondene(1)) indført den betingelse, at de investeringer, som der ydes støtte til, skal stå uberørte hen i mindst fem år.

Endelig er Kommissionen særlig opmærksom på større investeringsprojekter, da den skal bekræfte eller ændre støtten fra strukturfondene til disse projekter (investeringer på over 50 mio. EUR) på individuelt grundlag. En del af analysen går ud på at vurdere sådanne projekters virkninger på beskæftigelsen for hele EU.

(1) EFT L 161 af 26.6.1999.